《阅真诰》
元代·顾盟

长史昔好道，鍊真三秀峰。夜感紫微仙，降集华房中。

鸾鸟鸣素月，翠旌飏琅风。摛辞托讽寓，赞扬皆真宗。

中有餐霞法，可以回婴童。刻之白玉检，藏之华阳宫。

真人有仙气，乃得探其踪。我生慕玄素，无由启愚蒙。

啸咏金玉章，灵音朗九空。怀仙起冥想，飒然精灵通。

焉能出嚣滓，歘忽骖云龙。

作者简介：元庆元人，字仲赘。高才好学。尝馆于杞菊轩。善诗。有《仲赘集》。